b'\n_START_ARTICLE_\nRoelant Savery\n_START_PARAGRAPH_\nRulantas Saveris (ol. Roelant Savery, Roelandt Savery, 1576, Kortreikas\xc2\xa0\xe2\x80\x93 1639\xc2\xa0m., Utrechtas)\xc2\xa0\xe2\x80\x93 XVII a. pr. Nyderland\xc5\xb3 tapytojas, pie\xc5\xa1\xc4\x97jas, grafikas.\n_START_SECTION_\nBiografija\n_START_PARAGRAPH_\nRulantas Saveris gim\xc4\x97 1576\xc2\xa0m. Kortreike, Flandrijoje. Per religini\xc5\xb3 kar\xc5\xb3 suirut\xc4\x99 Saverio \xc5\xa1eima persik\xc4\x97l\xc4\x97 \xc4\xaf protestanti\xc5\xa1kus Nyderlandus ir apsistojo Harleme, kur Rulanto vyresnis brolis Jakobas dokumentuotas 1587\xc2\xa0m. \xc4\xafstoj\xc4\x99s \xc4\xaf vietos \xc5\xa0v. Luko tapytoj\xc5\xb3 gildij\xc4\x85. Rulantas mok\xc4\x97si pas brol\xc4\xaf ir kartu su juo keliavo \xc4\xaf Amsterdam\xc4\x85, kur Jakobas 1591\xc2\xa0m. gavo pilie\xc4\x8dio teises. Pirmasis R. Saverio k\xc5\xabrinys \xe2\x80\x9ePauk\xc5\xa1\xc4\x8diai\xe2\x80\x9c (Ermita\xc5\xbeas, Sankt Peterburgas) datuojamas apie 1600 m.Ankstyvieji Rulanto darbai rodo Amsterdamo dailinink\xc5\xb3 Hans Bol (1534\xe2\x80\x931593) ir Gillis van Coninxloo (1544\xe2\x80\x931607) \xc4\xaftakas. 1604\xc2\xa0m. Rulantas Saveris keliavo \xc4\xaf Prah\xc4\x85 dirbti imperatoriui Rudolfui II, kuris matyt tik\xc4\x97josi, kad Saveris jam kurs paveikslus, pana\xc5\xa1ius \xc4\xaf tuos, kuriuos k\xc5\xabr\xc4\x97 Piteris Breigelis Vyresnysis. 1606\xe2\x80\x931607\xc2\xa0m. imperatoriaus siuntimu Saveris lank\xc4\x97si Tirolio Alp\xc4\x97se, tap\xc4\x97 vietovi\xc5\xb3 gamt\xc4\x85. Vienintelis R. Saverio pasira\xc5\xa1ytas ofortas datuojamas 1608-09 m., kiti grafikos k\xc5\xabriniai priskiriami. Po Rudolfo II mirties 1612\xc2\xa0m. Rulantas Saveris dirbo imperatoriaus broliui Matijasui._NEWLINE_1613\xc2\xa0m. Rulantas Saveris gr\xc4\xaf\xc5\xbeo \xc4\xaf Nyderlandus, apsistojo Amsterdame. 1619\xc2\xa0m. persik\xc4\x97l\xc4\x97 \xc4\xaf Utrecht\xc4\x85. Saveris buvo s\xc4\x97kmingu dailininku. Minima, kad 1626\xc2\xa0m. miestas jam u\xc5\xbemok\xc4\x97jo 700 gulden\xc5\xb3 u\xc5\xbe paveiksl\xc4\x85, kuris vaizdavo \xe2\x80\x9evisus gyvius ore ir \xc5\xbeem\xc4\x97je\xe2\x80\x9c ir kuris buvo padovanotas Amalijai van Solms, princo Oranie\xc4\x8dio \xc5\xbemonai. Rulantas Saveris mir\xc4\x97 1639\xc2\xa0m. Utrechte. Dailininkas nebuvo ved\xc4\x99s, gyvenimo gale nuskurdo ir buvo mentali\xc5\xa1kai sutrik\xc4\x99s. Galima sp\xc4\x97ti, kad v\xc4\x97lesniuosius jo darbus u\xc5\xbebaigin\xc4\x97jo pusbrolis Hansas ar asistentas. Daugelis R. Saverio paveiksl\xc5\xb3 vaizduoja \xc4\xafvairius pauk\xc5\xa1\xc4\x8dius ir gyvulius uolingame ir laukiniame peiza\xc5\xbee, jis yra nutap\xc4\x99s g\xc4\x97li\xc5\xb3 kompozicij\xc5\xb3. Jo mokiniais buvo Allaert van Everdingen (1621\xe2\x80\x931675), Willem van Nieuwlandt (1584\xe2\x80\x931635/1636) ir Gillis d\xe2\x80\x99Hondecoeter (apie 1575\xe2\x80\x931638).'